REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 broj: 06–2/330-16

22. decembar 2016. godine

B e o g r a d

Z A P I S N I K

DESETE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 22. DECEMBRA 2016. GODINE

Sednica je počela u 12.55 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Jovica Jevtić, Dragan Jovanović, Jasmina Karanac, Stefana Miladinović, dr Vladimir Orlić, Jovo Ostojić, Ognjen Pantović, Snežana B. Petrović, Dalibor Radičević i Ivana Stojiljković.

Sednici nisu prisustvovali članovi Odbora: Dragan Vesović, Nenad Konstantinović, Zoran Milekić, Sonja Pavlović, Novica Tončev i Goran Ćirić, niti njihovi zamenici.

Na predlog predsednika Odbora, većinom glasova (10 za, jedan član Odbora nije glasao), usvojen je sledeći

D n e v n i r e d

1. Podnošenje amandmana Odbora naPredloga zakona o izmenama i dopunama Zakona o komunalnim delatnostima, koji je podnela Vlada (broj 352-3250/16 od 8. decembra 2016. godine).

Prva tačka dnevnog reda **– Podnošenje amandmana Odbora na Predloga zakona o izmenama i dopunama Zakona o komunalnim delatnostima**, **koji je podnela Vlada**

Odbor je u skladu sa članom 165. st. 1. i 2. Poslovnika Narodne skupštine, većinom glasova (10 za, jedan član Odbora nije glasao), podneo amandman na član 5. Predloga zakona o izmenama i dopunama Zakona o komunalnim delatnostima.

**A M A N D M A N**

U članu 5. Predloga zakona o izmenama i dopunama Zakona o komunalnim delatnostima, u stavu 1. posle reči: „Komunalnu delatnost iz člana 2. stav 3. tačka 1)“ brišu se zapeta i reči: „komunalnu delatnost iz člana 2. stav 3. tačka 2) u delu koji obuhvata odvođenje atmosferskih i otpadnih voda“.

**O b r a z l o ž e nj e**

Predloženim amandmanom vrši se usklađivanje sa prihvaćenim amandmanom Odbora za prostorno planiranje, saobraćaj, infrastrukturu i telekomunikacije na član 9. Predloga zakona, kojim se menja član 10. Zakona o komunalnim delatnostima i sa tekstom Predloga zakona. Naime, prihvatanjem amandmana na član 10. Predloga zakona, u stavu 1, propisano je da dve ili više jedinica lokalne samouprave mogu sprorazumom urediti zajedničko obavljanje komunalnih delatnosti, osim ako to nije drugačije uređeno drugim posebnim propisom. Odvođenje otpadnih i atmosferskih voda je uređeno posebnim propisom, Zakonom o vodama.

Imajući u vidu dosadašnji tekst važećeg zakona, koji nije predvideo obavezu da ovu delatnost obavlja isključivo javni sektor, a i prema postojećem zakonu radi se o delatnosti koju mogu jedinice lokalne samouprave poveravati i privatnom sektoru, to je potrebno izvršiti usaglašavanje predloženog rešenja u članu 5. Predloga zakona sa članom 9. Predloga zakona, jer bi u suprotnom bila onemogućena primena člana 9. Predloga zakona, kojim se menja član 10. Zakona.

Za izvestioca Odbora na sednici Narodne skupštine određena je Katarina Rakić, predsednik Odbora.

Na sednici Odbora vođen je tonski zapis.

Sednica je zaključena u 13.00 časova.

SEKRETAR ODBORA PREDSEDNIK ODBORA

Biljana Ilić Katarina Rakić